**Informatīvais ziņojums "Par uzņēmējdarbības riska valsts nodevas sadalījumu 2021. - 2023. gadam"**

**1. Informatīvā ziņojuma izstrādes nepieciešamības pamatojums**

Saskaņā ar likuma "Par darbinieku aizsardzību darba devēja maksātnespējas gadījumā" (turpmāk – Darbinieku likums) 6. panta ceturto daļu uzņēmējdarbības riska valsts nodevas (turpmāk – URVN) apmēru un darbinieku prasījumu garantiju fonda (turpmāk – DPGF) pašu ieņēmumos ieskaitāmās URVN daļu katru gadu nosaka Ministru kabinets. Savukārt Darbinieku likuma 6. panta otrajā daļā noteikts, ka URVN par nodrošinājumu darbinieku prasījumu apmierināšanai no DPGF līdzekļiem, kā arī par maksātnespējas jomu regulējošā likumā noteiktiem mērķiem katru gadu maksā ikviens darba devējs, kuram var pasludināt juridiskās personas maksātnespējas procesu vai pasludināt kredītiestādes maksātnespēju.

Lai varētu izpildīt Darbinieku likumā Ministru kabinetam noteikto uzdevumu attiecībā uz URVN sadali, nepieciešams izstrādāt un pamatot Darbinieku likumā un Maksātnespējas likumā noteikto mērķu sasniegšanai optimālāko URVN sadales modeli vidējā termiņā.

Ministru kabineta 2017. gada 18. jūlija sēdē izskatīts tieslietu ministra iesniegtais informatīvais ziņojums "Par Maksātnespējas administrācijas attīstību" (turpmāk – informatīvais ziņojums par MNA attīstību), kurā noteikts URVN sadalījums un pamatojums līdz 2020. gadam, tādējādi nepieciešams izstrādāt jaunu informatīvo ziņojumu par periodu no 2021. līdz 2023. gadam, pamatojoties uz aktuālo datu analīzi.

**2. Faktiskā situācija ar** **URVN līdzekļiem 2017. – 2019. gadā**

Atbilstoši apkopotajai informācijai laika posmā no 2017. līdz 2019. gadam faktiskie URVN ieņēmumi sastāda 9 143 941 *euro*. Norādītajā laika periodā no kopējās iekasētās URVN summas darbinieku prasījumu garantiju fondam tika novirzīti 6 504 071 *euro* jeb 69 %.

1. tabula

**Faktiski iekasētā** **URVN par laika posmu no 2017. līdz 2019. gadam, *euro***

|  |  |  |  |  |  |
| --- | --- | --- | --- | --- | --- |
| **Gads** | **URVN likme mēnesī par vienu strādājošo** | **Plānotie ieņēmumi no URVN attiecīgajā gadā** | **Visa faktiski iekasētā URVN attiecīgajā gadā** | **DPGF novirzītā URVN daļa attiecīgajā gadā** | **DPGF novirzītā URVN daļa attiecīgajā gadā (%)** |
| 2017. gads[[1]](#footnote-1) | 0,36 | 3 044 935 | 3 068 543 | 2 584 005 | 84,21 % |
| 2018. gads[[2]](#footnote-2) | 0,36 | 3 047 980 | 3 117 665 | 1 809 562 | 58,04 % |
| 2019. gads[[3]](#footnote-3) | 0,36 | 3 051 026 | 3 218 152 | 2 110 504 | 65,58% |
| **Kopā** |  | **9 143 941** | **9 404 360** | **6 504 071** | **69,16 %** |

Atbilstoši 1. tabulā atspoguļotajam, faktskie ieņēmumi no URVN 2017., 2018. un 2019. gadā pārsniedza plānotos ieņēmumus.

Vidējais darbinieku skaits, par kuriem tika maksāta URVN no 2017. līdz 2019. gadam, atspoguļots 2. tabulā.

2. tabula

**Vidējais darbinieku skaits mēnesī, par kuriem tika maksāta URVN no 2017. līdz 2019. gadam**

|  |  |  |  |
| --- | --- | --- | --- |
| **Gads** | **2017** | **2018** | **2019** |
| Vidējais darbinieku skaits, par kuriem maksāta URVN\* | 695 959 | 712 656 | 730 243 |
| *Attiecība procentos pret iepriekšējo gadu* | - | 2,3 % | 2,4 % |
| Nodarbināto faktiskais skaits\*\* | 902 200 | 909 800 | 917 800 |
| *Nodarbināto skaita attiecība pret iepriekšējo gadu* | - | 0,8 % | 0,2 % |
| Nodarbināto skaits pēc Ekonomikas ministrijas datiem\*\*\* | 894 800 | 909 400 | 910 000 |
| *Nodarbināto skaita attiecība pret iepriekšējo gadu* | - | 1,6 % | 0 % |
| Darbinieku, par kuriem maksāta URVN, attiecība pret nodarbināto faktisko skaitu (%) | 77 % | 78 % | 80 % |

*\* Saskaņā ar Valsts ieņēmumu dienesta ikmēneša sniegto informāciju Maksātnespējas kontroles dienestam*

*\*\* Centrālās statistikas pārvaldes dati 2017., 2018. un 2019. gadam*

*\*\*\* Informatīvais ziņojums par darba tirgus vidēja un ilgtermiņa prognozēm (2020. gads)*[[4]](#footnote-4)

Laika posmā no 2017. līdz 2019. gadam (3. tabula) plānotie URVN ieņēmumi tika izlietoti atbilstoši ārējos normatīvajos aktos noteiktajam:

1. darbinieku prasījumu segšanai;

2. maksātnespējas procesa administratora (turpmāk – administrators) atlīdzības 6,40 *euro* par katra darbinieka prasījumu segšanai;

3. Maksātnespējas kontroles dienesta (turpmāk – MKD) funkciju nodrošināšanai. Ar 2018. gadu MKD tiek finansēts no vispārējā kārtībā sadalāmās dotācijas ieņēmumiem.

3. tabula

**URVN faktisko ieņēmumu sadalījums 2017. – 2019. gadā, *euro***

|  |  |  |  |
| --- | --- | --- | --- |
| **URVN ieņēmumu sadalījums** **(fakts)** | **2017. gads** | **2018. gads** | **2019. gads** |
| DPGF | 2 584 005 | 1 809 562 | 2 110 504 |
| MKD | 484 538 | - | - |
| Vispārējos valsts budžeta ieņēmumos ieskaitāmā daļa  | - | 1 308 103 | 1 107 648 |
| URVN kopā: | 3 068 543 | 3 117 665 | 3 218 152 |

**2.1.****Budžeta apakšprogramma 06.04.00 "Darbinieku prasījumu garantiju fonds"**

DPGF mērķis ir aizsargāt maksātnespējīgo parādnieku darbinieku intereses maksātnespējas procesā, tādējādi mazinot maksātnespējas radītās sociālās un ekonomiskās sekas.

Galvenās aktivitātes:

1) apmierināt darbinieku prasījumus no DPGF līdzekļiem;

2) īstenot MKD prasījuma tiesības attiecībā uz MKD piešķirto naudas līdzekļu atmaksāšanu, kas izmaksāti no DPGF līdzekļiem darbinieku prasījumu apmierināšanai.

Laika periodā no 2017. līdz 2019. gadam DPGF ieņēmumi (URVN un atgūtie līdzekļi) un izdevumi, kā arī DPGF atlikums konkrētos gados ir atspoguļots 4. tabulā.

4. tabula

**Budžeta apakšprogrammas 06.04.00 "Darbinieku prasījumu garantiju fonds" faktisko ieņēmumu un izdevumu sadalījums pa to veidiem no 2017. līdz 2019. gadam, *euro***

|  |  |  |  |  |
| --- | --- | --- | --- | --- |
| **Ieņēmumu un izdevumu veids** | **2017. gads** | **2018. gads** | **2019. gads** | **Kopā** |
| **Ieņēmumi – kopā (1+2):** | **2 776 386** | **2 035 282** | **2 406 555** | **7 218 223** |
| 1. URVN daļa | 2 584 005 | 1 809 562 | 2 110 504 | **6 504 071** |
| 2. Atgūtie līdzekļi maksātnespējas procesā | 192 381 | 225 720 | 296 051 | **714 152** |
| **Izdevumi - kopā (3+4+5+6+7):** | **1 328 291** | **1 278 486** | **1 711 943** | **4 318 720** |
| 3. Valsts sociālās apdrošināšanas obligātās iemaksas | 360 698 | 349 990 | 471 781 | **1 182 469** |
| 4. Iedzīvotāju ienākuma nodoklis | 221 594 | 203 521 | 257 350 | **682 465** |
| 5. Maksātnespējīgo darba devēju darbinieku prasījumi (neto) | 742 946 | 720 246 | 973 943 | **2 437 135** |
| 6. Administratora atlīdzība par darbinieku prasījumu iesniegšanu, 6,40 *euro* par darbinieku pabeidzot maksātnespējas procesu | 3 053 | 4 729 | 3 040 | **10 822** |
| 7. Depozīta izmaksa, ja darbinieks, iesniedzot maksātnespējas pieteikumu, ir bijis no tā atbrīvots |  |  | 5 829 | **5 829** |
| **Atlikums** | **10 653 757** | **11 410 553** | **12 105 165**  |  |

Laika posmā no 2017. līdz 2019. gadam (ieskaitot) DPGF kopējie ieņēmumi ir 7 218 223 *euro*, savukārt faktiskie izdevumi 4 318 720 *euro*. URVN un atgūtie līdzekļi maksātnespējas procesā tika izlietoti darbinieku prasījumu segšanai.

DPGF lielāko ieņēmumu daļu veido URVN ieņēmumi, kas laika posmā no 2017. līdz 2019. gadam ir ieskaitīti plānotajā apmērā.

DPGF 2020. gada 1. janvārī bija uzkrājums 12 105 165 *euro* apmērā.

Saskaņā ar Darbinieku likumu MKD apmierina darbinieku prasījumus no DPGF līdzekļiem (skatīt 5. tabulu).

No DPGF apmierināto darbinieku skaits atbilst plānotajam, bet vidēji izmaksājamā summa vienam darbiniekam 2019. gada divpadsmit mēnešos bija 1 342 *euro*, kas, salīdzinot ar 2018. gada rādītāju (skatīt 5. tabulu), ir palielinājusies. Palielinājums ir saistīts ar 2018. gadā veiktajām izmaiņām darbinieku prasījumu apmierināšanas kārtībā, jo DPGF darbinieku prasījumi tiek aprēķināti, ņemot vērā darba devēja maksātnespējas gadījuma iestāšanās dienā valstī noteikto minimālo mēneša darba algu, piemērojot koeficientu 1,5.

5. tabula

**Darbinieku prasījumu faktiskie izdevumi, uzņēmumu un darbinieku skaits no 2017. līdz 2019. gadam, *euro***

|  |  |  |  |  |
| --- | --- | --- | --- | --- |
| **Gads** | **Faktiskie izdevumi** | **Apmierināto darbinieku skaits** | **Vidējā summa vienam darbiniekam** | **Uzņēmumu skaits** |
| 2017. gads | 1 325 238 | 1 425 | 930 | 85 |
| 2018. gads | 1 273 756 | 1 252 | 1 017 | 83 |
| 2019. gads | 1 703 074 | 1 269 | 1 342 | 112 |
| **Kopā** | **4 302 068** | **3 946** | **1 096** | **280** |

**2.2. Budžeta apakšprogramma** **06.05.00 "Maksātnespējas procesa izmaksas"**

Budžeta apakšprogrammas mērķis ir nodrošināt finansējumu maksātnespējas procesa izmaksu segšanai maksātnespējīgajiem parādniekiem, kuriem nav aktīvu, sekmējot faktiski maksātnespējīgo parādnieku izslēgšanu no aprites, tādējādi uzlabojot un stabilizējot komercdarbības vidi.

Galvenās aktivitātes:

1) segt maksātnespējas procesa izdevumus un administratora atlīdzību;

2) īstenot MKD prasījuma tiesības attiecībā uz MKD piešķirto naudas līdzekļu atmaksāšanu, kas izmaksāti no valsts budžeta līdzekļiem maksātnespējas procesa izdevumu segšanai.

Budžeta apakšprogrammas 06.05.00"Maksātnespējas procesa izmaksas" (administratoru atlīdzība un maksātnespējas procesa izdevumi) faktiskie ieņēmumi, izdevumi un atlikums par laika posmu no 2017. līdz 2019. gadam ir atspoguļoti 6. tabulā.

6. tabula

**Budžeta apakšprogrammas 06.05.00 "Maksātnespējas procesa izmaksas" faktiskie ieņēmumi, izdevumi un atlikums par laika posmu no 2017. līdz 2019. gadam, *euro***

|  |  |  |  |
| --- | --- | --- | --- |
| **Ieņēmumu un izdevumu veids** | **2017. gads** | **2018. gads** | **2019. gads** |
| **Ieņēmumi kopā:** | **1 058** | **62** | **996** |
| Atgūtie līdzekļi maksātnespējas procesā | 1 058 | 62 | 996 |
| **Izdevumi kopā:** | **9 780** | **8 556** | **854** |
| Budžeta apakšprogrammas 06.05.00 "Maksātnespējas procesa izmaksas" izdevumi | 9 780 | 8 556 | 854 |
| Atlikums uz attiecīgā gada 31. decembri | 857 284 | 848 790 | 848 932 |

Salīdzinot 2017., 2018. un 2019. gada faktiskos izdevumus maksātnespējas procesu izmaksu segšanai, ir vērojams būtisks samazinājums, kas saistīts ar 2010. gada 1. novembrī spēkā stājušos Maksātnespējas likumu, kas paredzēja jaunu maksātnespējas procesa finansēšanas modeli – depozītu divu maksātnespējas procesa pieteikuma iesniegšanas brīdī valstī noteikto minimālo mēnešalgu apmērā, kuru pieteikuma iesniedzējs iemaksā speciālā MKD deponēto līdzekļu kontā Valsts kasē. Līdz ar to MKD sedz maksātnespējas procesa izmaksas (maksātnespējas procesa izdevumus un administratora atlīdzību) no MKD šiem mērķiem piešķirtajiem līdzekļiem tikai tajos maksātnespējas procesos, kas uzsākti līdz 2010. gada 31. oktobrim.

Jānorāda, ka atbilstoši Maksātnespējas likuma pārejas noteikumu 19. – 26. punktam pieteikumam par juridiskās personas maksātnespējas procesa, kas uzsākts līdz 2010. gada 31. oktobrim, izbeigšanu bija jābūt iesniegtam tiesā līdz 2015. gada 31. decembrim, izņemot šajā likumā noteiktos gadījumus:

1) maksātnespējas procesu nevar izbeigt sakarā ar uzsākto tiesvedību civillietās vai administratīvajās lietās;

2) saskaņā ar Maksātnespējas administrācijas vērtējumu maksātnespējas procesu nevar izbeigt pamatotu iemeslu dēļ;

3) parādnieks, kuram pasludināts maksātnespējas process, ir atzīts par cietušo kriminālprocesā.

Ņemot vērā, ka Maksātnespējas likuma pārejas noteikumos minētie iemesli juridiskās personas maksātnespējas procesa, kas uzsākts līdz 2010. gada 31. oktobrim, turpināšanai ir atkarīgi no faktoriem, ko MKD un administrators nevar ietekmēt (piemēram, civilās tiesvedības, kriminālprocesa ilgums), katra nākamā gada izdevumi budžeta apakšprogrammā 06.05.00 "Maksātnespējas procesa izmaksas" tiek plānoti maksimālā apmērā.

Līdz 2018. gada 31. decembrim no budžeta apakšprogrammas 06.05.00 "Maksātnespējas procesa izmaksas" tika segts juridiskās personas maksātnespējas procesa depozīts, ja darbinieks atbrīvots no tā iemaksas. Pirmo reizi šādi maksājumi tika veikti 2014. gadā sešos maksātnespējas procesos. Savukārt 2016. gadā bija 11 šādi gadījumi. Savukārt 2017. gadā bija četri šādi gadījumi un 2018. gadā – desmit šādi gadījumi (skatīt 7. tabulu). Saskaņā ar veiktajiem grozījumiem Maksātnespējas likumā, kas stājās spēkā 2019. gada 1. janvārī, juridiskās personas maksātnespējas procesa depozīts, ja darbinieks tiks atbrīvots no tā iemaksas, tiks segts no budžeta apakšprogrammas 06.04.00 "Darbinieku prasījumu garantiju fonds" līdzekļiem.

7. tabula

**Budžeta apakšprogrammas 06.05.00 "Maksātnespējas procesa izmaksas" faktiskā izpilde par laika posmu no 2017. līdz 2019. gadam**

|  | **2017. gads** | **2018. gads** | **2019. gads** |
| --- | --- | --- | --- |
| 1. Uzņēmumu skaits, kuros segti maksātnespējas procesa izdevumi | - | - | - |
| 2. Administratoru atlīdzību skaits | 14 | 4 | 2 |
| 3. Veiktās izmaksas (atlīdzībām), *euro* | 6 852 | 1 613 | 854 |
| 4. Vidējā izmaksātā summa vienam administratoram, *euro* | 489 | 403 | 427 |
| 5. Administratora atlīdzība par kopējo darbinieku skaitu (par vienu nodarbināto – 6,40 *euro*), kuriem segti darbinieku prasījumi no DPGF, *euro* | 214 | - | - |
| 6. Juridiskās personas maksātnespējas procesa depozīts, ja darbinieks atbrīvots no depozīta iemaksas (Satversmes tiesas spriedums), skaits gadā | 4 | 10 | - |
| 7. Juridiskās personas maksātnespējas procesa depozīts, ja darbinieks atbrīvots no depozīta iemaksas (Satversmes tiesas spriedums), summa gadā, *euro* | 2 714 | 6 943 | - |
| **Izmaksātā summa, *euro* (3+5+7)** | **9 780** | **8 556** | **854** |

Uz 2019. gada 31. decembri ir 23 maksātnespējas procesi, kuros, iespējams, MKD būs jāsedz maksātnespējas procesa izmaksas, tai skaitā:

- četri maksātnespējas procesi, kas pasludināti saskaņā ar 1996. gada 12. septembra likumu "Par uzņēmumu un uzņēmējsabiedrību maksātnespēju" (turpmāk – vecie procesi);

- 19 maksātnespējas procesi, kas pasludināti saskaņā ar Maksātnespējas likumu, kas bija spēkā līdz 2010. gada 31. oktobrim (turpmāk – vidējie procesi).

Maksātnespējas procesu skaits, kuri MKD būs jāfinansē no valsts līdzekļiem, nepalielināsies, bet attiecībā uz šiem 23 procesiem ir jāņem vērā varbūtība, ka tajos tiks lūgta izmaksu segšana.

Laika periodā no 2012. gada 15. maija, kad šo procesu skaits bija 2 731, līdz 2019. gada 31. decembrim, kad šo procesu skaits ir 23, vērojams būtisks maksātnespējas procesu skaita samazinājums (skatīt 8. tabulu) – apmēram par 99 %.

8. tabula

**Maksātnespējas procesu, kuros MKD ir jāsedz izmaksas, skaits noteiktos datumos\***

|  |  |  |  |
| --- | --- | --- | --- |
| **Datums\*** | **Vecie procesi** | **Vidējie procesi** | **Kopā** |
| 15.05.2012. | 372 | 2 359 | 2 731 |
| 25.04.2013. | 206 | 1 706 | 1 912 |
| 10.02.2014. | 130 | 1 292 | 1 422 |
| 01.01.2015. | 78 | 1 016 | 1 094 |
| 01.01.2016. | 28 | 243 | 271 |
| 01.01.2017. | 8 | 53 | 61 |
| 01.01.2018. | 8 | 44 | 52 |
| 01.01.2019. | 4 | 26 | 30 |
| 01.01.2020. | 4 | 19 | 23 |

\* Informācija pieejama par norādītajiem datumiem. Sākot no 2015. gada 1. janvāra, dati uz pirmo gada dienu tiek fiksēti, jo MKD ir jānorāda šo procesu samazinājuma progress kā viens no iestādes darbības rezultatīvajiem rādītājiem.

**2.3. Budžeta apakšprogramma 06.03.00 "Maksātnespējas procesa pārvaldība"**

Maksātnespējas likuma 173. panta otrajā daļā noteikts, ka kompetences īstenošanai MKD izmanto šādus finanšu līdzekļus:

1) URVN daļu;

2) dotāciju no vispārējiem ieņēmumiem;

3) ieņēmumus no sniegtajiem maksas pakalpojumiem;

4) ārvalstu finanšu palīdzības līdzekļus.

Budžeta apakšprogrammas mērķis ir nodrošināt likumīgu un efektīvu maksātnespējas procesa un tiesiskās aizsardzības procesa (turpmāk – TAP) norises.

Galvenās attiecīgās budžeta apakšprogrammas ietvaros īstenotās aktivitātes:

1) uzraudzīt administratora darbības likumību fiziskās personas maksātnespējas procesā un juridiskās personas maksātnespējas procesā, kā arī TAP uzraugošās personas darbības likumību TAP, tostarp, veicot pārbaudes administartora un TAP uzraugošās personas prakses vietā, kā arī, izskatot sūdzības par administartora un TAP uzraugošās personas rīcību;

2) organizēt administratora pretendenta eksāmenu un administratoru kvalifikācijas eksāmenu un nodrošināt administratoru iecelšanu amatā, kā arī atbrīvot, atcelt un atstādināt no amata administratoru un apturēt administratora amata darbību;

3) izskatīt administratīvo pārkāpumu lietas par maksātnespējas procesa vai TAP noteikumu pārkāpšanu;

4) organizēt fiziskās personas maksātnespējas procesa un juridiskās personas maksātnespējas procesa iemaksātā depozīta, tostarp par juridiskās personas maksātnespējas procesa depozīta, kas iemaksāts par TAP pieteikuma iesniegšanu atkārtoti gada laikā, naudas līdzekļu uzskaiti un veikt depozītā iemaksāto naudas līdzekļu izmaksu;

5) organizēt naudas līdzekļu, kas iegūti no tādas parādnieka mantas pārdošanas, kas kalpo par nodrošinājumu nodrošinātā kreditora prasījumam, kura prasījuma tiesības atkarīgas no nosacījuma iestāšanās, uzskaiti, uzglabāšanu un izmaksu atbilstoši normatīvajos aktos noteiktajam;

6) uzturēt un attīstīt Elektronisko maksātnespējas uzskaites sistēmu (turpmāk – EMUS).

MKD 2019. gadā saņemtas 154 sūdzības par administratoru un TAP uzraugošo personu rīcību. Izskatot 2018. gada pēdējā ceturksnī un 2019. gadā saņemtās sūdzības, pieņemti 111 lēmumi, no kuriem 30 lēmumos ir atzīti normatīvo aktu pārkāpumi, savukārt ar 73 lēmumiem sūdzības noraidītas, pārējie lēmumi pieņemti par sūdzību izskatīšanas izbeigšanu vai atstāšanu bez izskatīšanas, jo sūdzībās konstatēti un nav novērsti dokumentu izstrādāšanas un noformēšanas trūkumi. Savukārt 2018. gadā tika saņemtas 128 sūdzības par administratoru un TAP uzraugošās personas rīcību.

Aplūkojot 2018. gada un 2019. gada sūdzību izskatīšanas rezultātu tendences, var secināt, ka 2019. gadā ir palielinājies iesniegto sūdzību skaits.

Izskatot administratīvo pārkāpumu lietas, 2019. gadā izskatītas 143 administratīvo pārkāpumu lietas, sastādīti 125 administratīvo pārkāpumu protokoli un pieņemti 147 lēmumi administratīvo pārkāpumu lietās, t. sk. 113 lēmumi par administratīvā soda uzlikšanu, trīs lēmumi par atteikšanos uzsākt lietvedību, trīs lēmumi par pieņemtā lēmuma izpildes atlikšanu, viens lēmums par atteikšanos atzīt par cietušo un 27 lēmumi par lietvedības izbeigšanu.

Atbilstoši Maksātnespējas likuma regulējumam MKD kompetencē ietilpst arī administratoru atbrīvošana un atcelšana no amata, kā arī atstādināšana no amata darbības veikšanas un amata darbības apturēšana. Minēto uzdevumu izpildes ievaros MKD 2019. gadā izbeidza sertifikāta/amata darbību kopumā 35 administratoriem.

Vienlaikus MKD nepārtraukti turpina darbu pie EMUS pilnveidošanas un funkcionalitātes paplašināšanas. EMUS saskaņā ar Maksātnespējas likuma 12.1 panta pirmo daļu ir valsts informācijas sistēma, kuras pārzinis ir MKD, bet turētājs – Tiesu administrācija.

2019. gadā darbu EMUS uzsākuši ne tikai administratori un TAP uzraugošās personas, bet arī ieviests EMUS e-pakalpojums, kas paredz kreditoru, darbinieku un citu procesā iesaistīto personu piekļuvi informācijai par maksātnespējas procesu vienotā, ērti lietojamā elektroniskajā platformā.

Budžeta apakšprogrammas 06.03.00"Maksātnespējas procesa pārvaldība" faktiskie ieņēmumi un izdevumi par laika posmu no 2017. gada līdz 2019. gadam ir atspoguļoti 9. tabulā.

9. tabula

**Budžeta apakšprogrammas 06.03.00 "Maksātnespējas procesa pārvaldība" faktisko ieņēmumu un izdevumu sadalījums pa to veidiem no 2017. līdz 2019. gadam, *euro***

|  |  |  |  |
| --- | --- | --- | --- |
| **Ieņēmumu un izdevumu veids** | **2017. gads** | **2018. gads** | **2019. gads** |
| **Ieņēmumi****– kopā:** | **1 239 276** | **1 773 521** | **1 620 566** |
| Vispārējā kārtībā sadalāmā dotācija no vispārējiem ieņēmumiem | 728 767 |  1 737 768 |  1 605 680 |
| URVN daļa | 484 538 | 0 | 0 |
| Ieņēmumi par sniegtajiem maksas pakalpojumiem | 25 971 |  35 753 | 14 886 |
| **Izdevumi kopā:** | **1 253 034** | **1 775 410** | **1 622 780** |
| Uzturēšanas izdevumi | 1 247 472 | 1 728 005 | 1 611 833 |
| Kārtējie izdevumi | 1 247 472 | 1 728 005 | 1 611 833 |
| Atlīdzība | 1 052 956 | 1 402 841 | 1 419 562 |
| Preces un pakalpojumi | 194 516 | 325 164 | 192 271 |
| Kapitālie izdevumi | 5 562 | 47 405 | 10 947 |
| Finansēšana | -13 758 | -1 889 | -2 214 |

Salīdzinot 2018. gada ieņēmumu un izdevumu izpildi ar 2017. gadu, tā ir palielinājusies atbilstoši Ministru kabineta 2017. gada 18. jūlija sēdes protokola Nr. 36 31. § apstiprinātajam informatīvajam ziņojumam par MNA attīstību.

Salīdzinot 2019. gada ieņēmumu un izdevumu izpildi ar 2018. gadu, tā ir samazinājusies. Galvenokārt izpildes atšķirības skaidrojamas ar vienreizējo preču un pakalpojumu samazinājumu:

1. pētījuma "Fiziskās personas maksātnespējas procesa piemērošanas nosacījumi un tā efektivitāte" veikšana;

2. pētījuma "Par tiesiskās aizsardzības procesa regulējuma efektivitāti" veikšana;

3. starptautiskās konferences organizēšana;

4. vienreizējo preču un pakalpojumu iegāde.

**3. MKD budžeta apakšprogrammu 2020. gada budžets**

URVN kopējie plānotie ieņēmumi 2020. gadā ir 3 051 026 *euro*, pēc Valsts ieņēmumu dienesta sniegtās informācijas uz 2019. gada 31. decembri kopējie ieņēmumi 2019. gadā ir 3 218 152 *euro*, kas ir par 5,5 % lielāki nekā plānots, kas saistīts ar nodarbināto, par kuriem tiek maksāta URVN, skaita pieaugumu.

**3.1. Budžeta apakšprogramma 06.04.00 "Darbinieku prasījumu garantiju fonds"**

DPGF ieņēmumus veido URVN daļa 1 911 678 *euro* apmērā un plānotie atgūtie līdzekļi 165 000 *euro* apmērā.

DPGF izdevumus veido valsts sociālās apdrošināšanas obligātās iemaksas 533 862 *euro* apmērā, iedzīvotāju ienākuma nodoklis 295 355 *euro* apmērā, administratora atlīdzība par darbinieku prasījumu iesniegšanu un juridiskās personas maksātnespējas procesa depozīts, ja darbinieks atbrīvots no depozīta iemaksas, 11 533 *euro* apmērā un maksātnespējīgo darba devēju darbinieku prasījumi (neto) 1 106 250 *euro* apmērā (skat. 10. tabulu).

10. tabula

**Budžeta apakšprogramma 06.04.00 "Darbinieku prasījumu garantiju fonds", *euro***

|  |  |
| --- | --- |
|  | **2020. gada budžets** |
| **Resursi izdevumu segšanai – kopā** | **2 076 678** |
| Ieņēmumi no maksas pakalpojumiem | 1 911 678 |
| Atgūtie līdzekļi | 165 000 |
| **Izdevumi – kopā** | **1 947 000** |
| Uzturēšanas izdevumi | 1 947 000 |
| Kārtējie izdevumi | 829 217 |
| Preces un pakalpojumi | 829 217 |
| Subsīdijas, dotācijas un sociālie pabalsti | 1 117 783 |
| Subsīdijas un dotācijas | 11 533 |
| Sociālie pabalsti | 1 106 250 |
| Finansiālā bilance | 129 678 |
| Naudas līdzekļi | -129 678 |
| Maksas pakalpojumu un citu pašu ieņēmumu naudas līdzekļu atlikumu izmaiņas palielinājums (-) vai samazinājums (+) | -129 678 |

DPGF izdevumi tiek plānoti atbilstoši iepriekšējo gadu darbinieku prasījumiem, bet ieņēmumi tiek plānoti atbilstoši URVN ieņēmumiem un, ja nepieciešams, tad iepriekšējo gadu atlikumam.

**3.2. Budžeta apakšprogramma 06.05.00 "Maksātnespējas procesa izmaksas"**

Budžeta apakšprogrammas 06.05.00 "Maksātnespējas procesa izmaksas" ieņēmumus veido regresa kārtībā atgūtie līdzekļi, kas 2020. gadā ir plānoti 500 *euro* apmērā (skat. 11. tabulu).

11. tabula

**Budžeta apakšprogramma 06.05.00 "Maksātnespējas procesa izmaksas"*, euro***

|  |  |
| --- | --- |
|  | **2020. gada budžets** |
| **Resursi izdevumu segšanai – kopā** | **500** |
| Ieņēmumi no maksas pakalpojumiem | 500 |
| **Izdevumi – kopā** | **16 552** |
| Uzturēšanas izdevumi | 16 552 |
| Subsīdijas un dotācijas | 16 552 |
| Finansiālā bilance | -16 052 |
| Naudas līdzekļi | 16 052 |
| Maksas pakalpojumu un citu pašu ieņēmumu naudas līdzekļu atlikumu izmaiņas palielinājums (-) vai samazinājums (+) | 16 052 |

Uz 2020. gada 1. janvāri ir 23 maksātnespējas procesi, kuros, iespējams, MKD būs jāsedz maksātnespējas procesa izmaksas, tai skaitā:

- četri maksātnespējas procesi, kas pasludināti saskaņā ar 1996. gada 12. septembra likumu "Par uzņēmumu un uzņēmējsabiedrību maksātnespēju";

- 19 maksātnespējas procesi, kas pasludināti saskaņā ar Maksātnespējas likumu, kas bija spēkā līdz 2010. gada 31. oktobrim.

Maksātnespējas procesu skaits, kuri MKD būs jāfinansē no valsts līdzekļiem, nepalielināsies, bet attiecībā uz šiem 23 procesiem ir jāņem vērā varbūtība, ka tajos tiks lūgta izmaksu segšana (skatīt 12. tabulu).

12. tabula

**Maksātnespējas procesu, kuros MKD ir jāsedz izmaksas, skaits 2020. gada 1. janvārī**

|  |  |  |  |
| --- | --- | --- | --- |
| **Datums** | **Vecie procesi** | **Vidējie procesi** | **Kopā** |
| 01.01.2020. | 4 | 19 | 23 |

Budžeta apakšprogrammas 06.05.00 "Maksātnespējas procesa izmaksas" uz 2020. gada janvāra mēnesi iepriekšējo gadu atlikums ir 848 932 *euro*, kas izveidojies no URVN daļas un regresa kārtībā atgūtajiem finanšu līdzekļiem.

Ņemot vērā minēto, aprēķinot 2021. - 2023. gada budžeta apakšprogrammas 06.05.00 "Maksātnespējas procesa izmaksas" plānotos ieņēmumus un izdevumus, ir jāņem vērā, ka faktiskie izdevumi ir salīdzinoši mazi, bet, kā iepriekš minēts, tad jāņem vērā 23 maksātnespējas procesi, kuros var tikt pieprasīti finanšu līdzekļi.

**3.3. Budžeta apakšprogramma 06.03.00 "Maksātnespējas procesa pārvaldība"**

2019. gada 29. jūnijā spēkā stājās grozījumi Noziedzīgi iegūtu līdzekļu legalizācijas un terorisma finansēšanas novēršanas likumā (turpmāk – NILLTPFNL[[5]](#footnote-5)).[[6]](#footnote-6) Ar grozījumiem cita starp paplašināts personu loks, uz kurām attiecināmas likuma normas. Tajā iekļauti arī administratori.

Lai nodrošinātu NILLTPFNL prasību izpildi, kā arī sankciju piemērošanas mehānismu administratoriem, NILLTPFNL 45. panta pirmā daļa tika papildināta ar jaunu 10. punktu, nosakot uzraudzības un kontroles institūcijas pienākumus MKD par sankciju piemērošanu. Funkciju pilnvērtīgai izpildei tika papildināta NILLTPFNL 46. panta otrā daļa un 77. panta pirmā daļa.

Jāvērš uzmanība, ka papildu finansējums minētās funkcijas īstenošanai MKD nav piešķirts, līdz ar to iestāde nodrošina tās izpildi esošo finanšu resursu ietvaros.

13. tabula

**Budžeta apakšprogramma 06.03.00 "Maksātnespējas procesu pārvaldība", *euro***

|  |  |
| --- | --- |
|  | **2020. gada budžets** |
| **Resursi izdevumu segšanai – kopā** | **1 697 155** |
| Ieņēmumi no maksas pakalpojumiem | 35 740 |
| Dotācija no vispārējiem ieņēmumiem | 1 661 415 |
| **Izdevumi – kopā** | **1 700 906** |
| Uzturēšanas izdevumi | 1 694 956 |
| Kārtējie izdevumi | 1 694 956 |
| Atlīdzība | 1 432 219 |
| Preces un pakalpojumi | 262 737 |
| Kapitālie izdevumi | 5 950 |
| Finansiālā bilance | -3 751 |
| Naudas līdzekļi | 3 751 |
| Maksas pakalpojumu un citu pašu ieņēmumu naudas līdzekļu atlikumu izmaiņas palielinājums (-) vai samazinājums (+) | 3 751 |

Nodrošinot kvalifikācijas eksāmena, administratora pretendenta eksāmena, amata apliecības izdošanu un kvalifikācijas pasākumu organizēšanu, MKD iepriekšējo gadu atlikums ir 5 691 *euro*. Savukārt 2020. gada budžetā daļēji tiek izlietots iepriekšējo gadu atlikums, kas saistīts ar administratora eksāmena kārtošanas normatīvo regulējumu (skatīt 13. tabulu).

**4. URVN sadalījums un iepriekšējo gadu atlikuma izmantošana 2021. - 2023. gadam**

Aprēķinot plānotos URVN ieņēmumus iepriekšējā plānošanas periodā par pamatu tika ņemtas vērā Ekonomikas ministrijas prognozētās nodarbināto skaita procentuālās izmaiņas, Centrālās statistikas pārvaldes dati un Valsts ieņēmumu dienesta sniegtā informācija par URVN maksātāju un darbinieku, par kuriem maksā URVN, skaita izmaiņām.

Aprēķinot 2021. - 2023. gada plānotos URVN ieņēmumus jāņem vērā, ka atbilstoši Ministru kabineta 2020. gada 12. marta rīkojuma Nr. 103 "Par ārkārtējās situācijas izsludināšanu" 1. punktam visā valsts teritorijā tika izsludināta ārkārtēja situācija no lēmuma pieņemšanas brīža līdz 2020. gada 12. maijam ar mērķi ierobežot Covid-19 izplatību ārkārtējās situācijas spēkā esamības laikā. Šā informatīvā ziņojuma sagatavošanas brīdī ārkārtējā situācija tika pagarināta līdz 2020. gada 9. jūnijam. Lai efektīvāk ierobežotu slimības izplatību, ar minēto rīkojumu tika noteikti vairāki piesardzības un drošības pasākumi, kas ietekmēja saimnieciskās darbības veicējus.Ņemot vērā minēto ierobežojumu ietekmi uz uzņēmējdarbību, valsts ir paredzējusi vairākus atbalsta pasākumus uzņēmējiem, tādējādi mazinot Covid-19 izraisītās krīzes sekas.[[7]](#footnote-7) Šobrīd nav pieejamas vidējā termiņa prognozes par iespējamām Covid-19 izraisītās krīzes sekām, tomēr jāņem vērā, ka Covid-19 izraisītā krīze var negatīvi ietekmēt darbinieku, par kuriem būs jāveic URVN maksājumi, skaitu 2021.-2023. gadā.

Ievērojot minēto, plānojot darbinieku skaitu, par kuriem būs jāveic URVN maksājumi, MKD ņem vērā 2009. - 2011. gada - pēckrīzes perioda, kad bija jūtama krīzes ietekme, izpildes datus. Darbinieku skaits par kuriem tika veikti riska valsts nodevas ieskaitījumi bija vidēji 665 000 darbinieki (2009. gadā – 695 456 darbinieki; 2010. gadā – 643 516  darbinieki; 2011. gadā – 655 860  darbinieki).

Līdz ar to, sagatavojot Ministru kabineta noteikumu par URVN kārtējā gadā projektu, saglabājot URVN likmi 0,36 *euro*, ir jāparedz DPGF ieskaitāmā daļa 2021. – 2023. gadam, katru gadu 60,3 % apmērā, bet vispārējos valsts budžeta ieņēmumos 39,7 % no ieskaitītās URVN. Atbilstoši ir jāprecizē pamatbudžeta bāzes izdevumi 2021. –2023. gadam (skat. 14. tabulu).

14. tabula

**2021. – 2023. gadā plānotais URVN ieņēmumu apjoms ar likmi 0,36 *euro* mēnesī par nodarbināto un plānoto izdevumu sadalījums**

|  |  |  |  |
| --- | --- | --- | --- |
| **Gads** | **2021** | **2022** | **2023** |
| Vidējais prognozēto darbinieku skaits, par kuriem tiks maksāta URVN  | 665 000 | 665 000 | 665 000 |
| Pieauguma procents pret iepriekšējo gadu | - | - | - |
| URVN likme | 0,36 | 0,36 | 0,36 |
| Mēnešu skaits | 12 | 12 | 12 |
| **URVN summa gadā** | **2 872 800** | **2 872 800** | **2 872 800** |
| **Izdevumi kopā, tai skaitā:** | **2 872 800** | **2 872 800** | **2 872 800** |
| Budžeta apakšprogrammai 06.04.00 "Darbinieku prasījumu garantiju fonds" URVN novirzāmā daļa (60,3 %) | 1 733 452 | 1 733 452 | 1 733 452 |
| Vispārējos valsts budžeta ieņēmumos ieskaitāmā URVN daļa (39,7 %) | 1 139 348 | 1 139 348 | 1 139 348 |

**4.1. Budžeta apakšprogrammas 06.04.00 "Darbinieku prasījumu garantiju fonds" ieņēmumu un izdevumu sadalījums 2021. – 2023. gadam**

Kā norādīts iepriekš, DPGF atlikumā uz 2020. gada janvāra mēnesi ir uzkrāti 12 105 165 *euro*, kurus saskaņā ar Darbinieku likuma regulējumu ir iespējams izmantot nākamajos saimnieciskajos gados darbinieku prasījumu segšanai.

Plānojot darbinieku prasījumu segšanai nepieciešamo finansējumu 2021. – 2023. gadam, jāņem vērā vairāki faktori:

1) vai ar plānotajiem URVN ieņēmumiem var nosegt plānotos izdevumus,

2) vai veidosies drošības garants, kas varētu būt nepieciešams situācijā, ja maksātnespējīgs kļūst uzņēmums ar lielu darbinieku skaitu (kuri var pretendēt uz līdzekļu izmaksu no DPGF),

3) ekonomiskā krīze.

Tādējādi pēc veiktajiem aprēķiniem optimāli nepieciešamais līdzekļu apmērs, kuru ir nepieciešams uzturēt DPGF, krīzes situācijai ir ne mazāk kā 5 092 653 *euro* (15. tabula).

15. tabula

**Plānoto optimāli nepieciešamo līdzeļu apmēra aprēķins budžeta apakšprogrammai 06.04.00 "Darbinieku prasījumu garantiju fonds"**

|  |  |  |  |  |  |
| --- | --- | --- | --- | --- | --- |
|  | 2021. gads | 2022. gads | 2023. gads | Vidēji nepiecie-šamā summa gadā | Vidējā izmaksājamā summa gadā no DPGF  |
| Vidējais nodarbināto skaits, kuru prasījumi var tikt segti no DPGF līdzekļiem (ņemot vērā 2009.-2011.gada datus par krīzes periodu) | 3 800 | 3 800 | 3 800 |
| Vidēji uz vienu cilvēku gadā, *euro* | 1 790 | 1 790 | 1 790 |
| Nepieciešamā summa krīzes gadījumā, *euro* | 6 802 000 | 6 802 000 | 6 802 000 | 6 802 000 | 1 709 347 |
| Nepieciešamā garantijas summa krīzes gadījumā | 5 092 653 |

Aprēķinot darbinieku prasījumu segšanai nepieciešamo finansējumu, tika ņemts vērā iepriekšējo gadu vidēji vienam darbiniekam izmaksājamās summas procentuālais apmērs pret maksimāli izmaksājamo summu (2016. gadā maksimālā summa 2 255 *euro* pret faktiski izmaksājamo summu – 873 *euro* ir 39 %; 2017. gadā maksimālā summa 2 316 *euro* pret faktiski izmaksājamo summu – 932 *euro* ir 40 %; 2018. gadā maksimālā summa 2 316 *euro* pret faktiski izmaksājamo summu – 1 017 *euro* ir 44 % un 2019. gadā maksimālā summa 3 947 *euro* pret faktiski izmaksājamo summu - 1 342 *euro* ir 34*%*). No gada faktiski izmaksājamās summas, attiecībā pret maksimālo summu tā ir 39 %. Tātad, plānojot turpmākos gadus, MKD šos 39 % reizina ar plānoto maksimālo izmaksājamo summu – 4 590 *euro* vienam darbiniekam. Vidējā vienam darbiniekam izmaksājamā summa ir 1 790 *euro*. Plānotie ieņēmumi un izdevumi 2021. – 2023. gadā budžeta apakšprogrammai 06.04.00 "Darbinieku prasījumu garantiju fonds" ir atspoguļoti 16. tabulā.

16. tabula

**Plānotie ieņēmumi un izdevumi 2021. – 2023. gadā budžeta apakšprogrammai 06.04.00 "Darbinieku prasījumu garantiju fonds"**

|  |  |  |  |
| --- | --- | --- | --- |
|   | **2021. gads** | **2022. gads** | **2023. gads** |
| 1. URVN ieņēmumi, *euro* | 1 733 452 | 1 733 452 | 1 733 452 |
| 2. Ieņēmumi no atgūtajiem līdzekļiem, *euro* | 190 000 | 190 000 | 190 000 |
| **3. Kopā ieņēmumi, *euro*** | **1 923 452** | **1 923 452** | **1 923 452** |
| Darbinieku prasījumu skaits | 2 223 | 2 223 | 2 223 |
| Vidējais izmaksājamais līdzekļu apmērs vienam darbinieku prasījumam | 1 790 | 1 790 | 1 790 |
| 4. Darbinieku prasījumu segšanai nepieciešamie līdzekļi, *euro* | 3 979 170 | 3 979 170 | 3 979 170 |
| 5. Depozīts (7 gadījumi gadā x divas minimālās algas*), euro* | 7 000 | 7 000 | 7 000 |
| 6. Administratora atlīdzība par darbinieku prasījumu iesniegšanu, *euro* | 11 533 | 11 533 | 11 533 |
| **7. Kopā izdevumi, *euro* (4+5+6)** | **3 997 703** | **3 997 703** | **3 997 703** |
| 8. Atlikums – DPGF uzkrājuma izmantošana tekošajā gadā, *euro* (3. – 7.) | – 2 074 251 | -2 074 251 | -2 074 251 |
| 9. Atlikums uz katra gada pēdējo dienu, euro | 10 030 914 | 7 956 663  | 5 882 412 |

Aprēķinot darbinieku prasījumu segšanai nepieciešamos līdzekļus, tika ņemti vērā turpmāk norādītie faktori.

1. Uz 2019. gada 31. decembri no DPGF ir apmierināti 1 269 darbinieku prasījumi, kopējais plānotais darbinieku skaits 2019. gadā ir 1 600.

2. Juridiskās personas maksātnespējas procesa depozīta izmaksai atbilstoši normatīvajiem aktiem no DPGF ir jāsedz divu minimālo algu apmērā. 2021. gadā valstī plānotā minimālā alga ir 500 *euro*. Ņemot vērā iepriekšējo gadu faktisko depozītu izmaksu (2017. gadā – 4 gadījumi, 2018. gadā – 10 gadījumi, 2019. gadā – 7 gadījumi), vidēji tie ir 7 gadījumi gadā.

3. Administratoru atlīdzība ir 6,40 *euro* par vienu darbinieku. Plānotā summa 11 533 *euro* ir pietiekama un tā paliks 2019. gada līmenī.

Ņemot vērā aktuālo situāciju, MKD izteiktās prognozes balstās tostarp uz 2009. – 2011. gada krīzes datiem par darbinieku prasījumu apmierināšanas rezultātiem. Vidēji tie bija 3 800 darbinieku prasījumi gadā. Ņemot vērā valsts jau šobrīd paredzētos atbalsta pasākumus uzņēmējiem, tādējādi mazinot Covid-19 izraisītās krīzes sekas, līdz ar to darbinieku skaits, kuriem saskaņā ar regulējumu būs jāsedz darbinieku prasījumi, būs mazāks, nekā iepriekšējās krīzes laikā. MKD prognozē, ka darbinieku pieprasījumu skaits varētu būt 58 % no vidējā 2009. gada – 2011. gada krīzes rādītāja. Līdz ar to MKD prognoze ir, ka darbinieku prasījumu skaits 2021. – 2023. gadā pieaugs līdz 2 223 darbinieku prasījumiem gadā.

Papildus jāņem vērā, ka jebkura krīze atstāj ilgstošu iedarbību uz uzņēmējdarbības vidi. Krīzes rezultātā samazinās to darbinieku skaits, par kuriem tiek maksāta URVN, tādējādi samazinot kopējos ieņēmumus no URVN, taču palielinot maksātnespējīgo uzņēmumu skaitu un izdevumus (arī par darbinieku prasījumu segšanu), tādēļ ir jāatstāj spēkā nosacījums, ka visi URVN ieņēmumi, kas tiek iekasēti lielākā apjomā nekā plānots, tiek novirzīti, lai palielinātu atlikuma uzkrājumu – DPGF stabilizēšanai.

**4.2. Plānotie ieņēmumi un izdevumi 2021. - 2023. gadā budžeta apakšprogrammai** **06.05.00 "Maksātnespējas procesa izmaksas"**

**4.2.1. Maksātnespējas procesu, kas uzsākti līdz 2010. gada 31. oktobrim, nodrošināšana**

Uz 2019. gada 31. decembri norisinās 23 maksātnespējas procesi, kas uzsākti līdz 2010. gada 31. oktobrim. Ievērojot minēto, pastāv iespēja, ka MKD šajos maksātnespējas procesos būs jāsedz maksātnespējas procesa izmaksas (maksātnespējas procesa izdevumi un administratora atlīdzība) no MKD šiem mērķiem piešķirtajiem līdzekļiem.

Tādējādi, pieņemot, ka visos līdz 2010. gada 31. oktobrim uzsāktajos maksātnespējas procesos būs nepieciešams segt maksātnespējas procesa izmaksas (maksātnespējas procesa izdevumus un administratora atlīdzību), kopējā maksimāli izmaksājamā summa, kas varētu būt nepieciešama budžeta apakšprogrammā 06.05.00 "Maksātnespējas procesa izmaksas", ir 16 203 *euro.* Plānotie izdevumi 2021. – 2023. gadā budžeta apakšprogrammai 06.05.00 "Maksātnespējas procesa izmaksas"ir atspoguļoti 17. tabulā.

17. tabula

**Plānotie izdevumi 2021. – 2023. gadā budžeta** **apakšprogrammai 06.05.00 "Maksātnespējas procesa izmaksas", *euro***

|  |  |  |  |
| --- | --- | --- | --- |
|  | **2021. gads** | **2022. gads** | **2023. gads** |
| **1. Ieņēmumi kopā:** | **50** | **50** | **50** |
| Regresa kārtībā atgūtie līdzekļi maksātnespējas procesos | 50 | 50 | 50 |
| **2. Izdevumi kopā (5+8+9):** | **8 532** | **4 266** | **3 555** |
| 3. Maksātnespējas procesa izdevumi gadā, skaits | 12 | 6 | 5 |
| 4. Maksimālā izmaksājamā summa par maksātnespējas procesa izdevumiem, *euro* | 142 | 142 | 142 |
| 5. Maksātnespējas procesa izdevumu kopējā summa gadā, *euro* | 1 704 | 852 | 710 |
| 6. Administratora atlīdzība gadā, skaits | 12 | 6 | 5 |
| 7. Maksimālā izmaksājamā summa par maksātnespējas procesa atlīdzību, *euro* | 569 | 569 | 569 |
| 8. Administratora atlīdzību summa gadā, *euro* | 6 828 | 3 414 | 2 845 |
| 9. Nepieciešamie finanšu līdzekļi no iepriekšējo gadu atlikuma (2-1): | 8 482 | 4 216 | 3 505 |
| 10. apakšprogrammas 06.05.00 "Maksātnespējas procesa izmaksas" iepriekšējo gadu plānotais atlikums | 824 398 | 820 182 | 816 677 |

Nepieciešamie finanšu līdzekļi maksātnespējas procesa izmaksām tiek segti no iepriekšējo gadu atlikuma, kas uz 2020. gadu ir 848 932 *euro*. Saskaņā ar likumu "Par valsts budžetu 2020. gadam" budžeta apakšprogrammai06.05.00 "Maksātnespējas procesa izmaksas"2020. gadā no iepriekšējo gadu atlikuma būs nepieciešami 16 052 *euro*, plānotais atlikums 2021. gada sākumā būs 832 880 *euro*.

Maksimālā summa, kas turpmāk varētu tikt izmaksāta vecajos procesos un vidējos procesos, izmaksās ir 16 203 *euro*, kam tiks izmantots iepriekšējo gadu budžeta apakšprogrammas06.05.00 "Maksātnespējas procesa izmaksas" atlikums.

**4.2.2. Dokumentu nodošanas glabāšanai valsts arhīvam nodrošināšana maksātnespējas procesā**

Saskaņā ar Maksātnespējas likuma 120. panta trešo daļu, ja juridiskās personas maksātnespējas process tiek izbeigts sakarā ar parādnieka juridiskās personas maksātnespējas procesa pabeigšanu, administrators nodod glabāšanā valsts arhīvam parādnieka dokumentus, tajā skaitā: parādnieka rīkojumus par personālsastāvu, parādnieka personālsastāva rīkojumu reģistrācijas žurnālu (reģistru), parādnieka darbinieku darba līgumus, ar kuriem izbeigtas darba tiesiskās attiecības, un darba grāmatiņas, parādnieka dokumentus par sociālā nodokļa maksājumiem līdz 1997. gada 1. janvārim un darbā notikušo nelaimes gadījumu izmeklēšanas aktus vai atzinumus un izmeklēšanas materiālus. Maksātnespējas likuma 120. panta ceturtā daļa noteic administratoram pienākumu piecu dienu laikā pēc tam, kad saņemta valsts arhīva izziņa par parādnieka dokumentu nodošanu glabāšanā, minēto izziņu iesniegt Uzņēmumu reģistram, kas lemj par parādnieka izslēgšanu no attiecīgā reģistra.

Saskaņā ar Arhīvu likuma 22. panta 8. punktu Latvijas Nacionālajam arhīvam ir tiesības sniegt Ministru kabineta noteiktos maksas pakalpojumus un to izcenojumus noteic Ministru kabineta 2013. gada 17. septembra noteikumi Nr. 857 "Latvijas Nacionālā arhīva publisko maksas pakalpojumu cenrādis" (turpmāk – Noteikumi Nr. 857).

Līdz ar to, nododot dokumentus glabāšanā, administratoram ir jāmaksā par dokumentu nodošanu un attiecīgas izziņas saņemšanu saskaņā ar Noteikumos Nr. 857 noteikto izcenojumu, jo normatīvais regulējums neparedz valsts arhīva tiesības daļēji vai pilnīgi atbrīvot administratoru no normatīvajos aktos noteikto maksājumu veikšanas atkarībā no parādnieka aktīvu apmēra vai maksātnespējas procesa finansējuma apmēra un avotiem.

Līdz ar to dokumentu nodošanai glabāšanā valsts arhīvam un arhīva izziņas saņemšanai ir nepieciešami finanšu līdzekļi. Atbilstoši Maksātnespējas likuma 170. panta otrās daļas 4. punktam izdevumus, kas saistīti ar lietu nodošanu arhīvā, iekļauj juridiskās personas maksātnespējas procesa izdevumos.

Izdevumus, kas saistīti arī ar lietu nodošanu arhīvā, atbilstoši Maksātnespējas likuma 168. pantam jāsedz no parādnieka mantas vai no maksātnespējas procesa depozīta, ja no parādnieka mantas nav iespējams segt juridiskās personas maksātnespējas procesa izmaksas. Atbilstoši Maksātnespējas likuma 118. panta pirmajai daļai juridiskās personas maksātnespējas procesa izmaksas tiek segtas pirms kreditoru prasījumu apmierināšanas.

Ar norādīto regulējumu ir saistītas vairākas praktiskas problēmas.

Parādnieka naudas līdzekļi ne vienmēr ir pietiekoši, lai pilnībā segtu visus maksātnespējas procesa izdevumus, tostarp ar lietu nodošanu arhīvā saistītos, turklāt šie izdevumi var sasniegt ievērojamas summas (pat vairāku tūkstošu *euro* apmērā)[[8]](#footnote-8). Atbilstoši Maksātnespējas likumam administratoram no saviem personīgajiem līdzekļiem nav jāfinansē juridiskās personas maksātnespējas process. Līdz ar to galvenā problēma, nododot dokumentus glabāšanai valsts arhīvam, ir finanšu līdzekļu trūkums maksātnespējas procesā.

Vienlaikus valsts arhīvu ne vienmēr apmierina tas, kā administratori ir sakārtojuši valsts glabāšanā arhīvā nododamos dokumentus, un valsts arhīvs tos atkārtoti sakārto atbilstoši arhīvu jomu reglamentējošo normatīvo aktu prasībām, par to prasot veikt attiecīgu samaksu[[9]](#footnote-9).

Rezultātā administratori, lai nebūtu jāmaksā no personīgajiem līdzekļiem par dokumentu nodošanu valsts arhīvā, necenšas iegūt no parādnieka visus dokumentus, vēršas policijā ar iesniegumu par to, ka parādnieka pārstāvis nav nodevis dokumentus. Sekojoši policija atsaka uzsākt kriminālprocesu un ar šo lēmumu administrators vēršas valsts arhīvā, uz kā pamata tiek izsniegta izziņa no valsts arhīva.

Vienlaikus jāņem vērā, ka dokumenti, kuri ir nododami valsts arhīvā, ir būtiski sociāli tiesiskās izziņas (t.sk. par darbu, mācībām) sagatavošanā pēc privātpersonu pieprasījuma, it īpaši par laiku līdz 1997. gada 1. janvārim veikto sociālo nodokļu maksājumiem. Līdz 2013. gada 31. decembrim radītie galvenie darba attiecību dokumenti nepieciešami sociālās apdrošināšanas stāža pierādīšanai un arodslimību konstatēšanai, jo atsevišķas šajos dokumentos iekļautās ziņas (par profesiju, amatu, specialitāti) iepriekš privātpersonām nebija jāsniedz. Turklāt atsevišķi dokumenti var būt ar pastāvīgu arhīvisko vērtību, piemēram, uzņēmuma koplīgumi, kolektīvo darba strīdu lietas.

Līdz ar to valsts arhīvs savu pienākumu izpildei aktīvi iesaistās dokumentu pieņemšanā no administratora, tostarp analizējot publiski pieejamo informāciju, izpēta, vai konkrētajam subjektam varētu būt dokumenti, kas nododami arhīvam un pieprasa dokumentus no administratoriem.

Ņemot vērā norādīto, esošā situācija nesasniedz mērķi, kādam noteikts regulējums attiecībā uz dokumentu nodošanu valsts arhīvā, jo arhīvam dokumenti bieži tiek nodoti nepilnīgi vai netiek nodoti vispār, un personām nav iespējams saņemt tām nepieciešamo informāciju, kas apliecinātu viņu profesionālās darbības laiku un darba gaitas pie konkrētā darba devēja.

Lai risinātu izveidojušos situāciju, kā arī ņemot vērā to, ka budžeta apakšprogrammā 06.05.00 "Maksātnespējas procesa izmaksas" ir pieejams iepriekšējos gados neizlietotais naudas līdzekļu atlikums, ir iespējams, sākot ar 2021. gadu, finansējumu 100 000 *euro* apmērā katru gadu novirzīt Latvijas Nacionālajam arhīvam (Kultūras ministrijas budžeta programma 21.00.00 "Kultūras mantojums"), lai nodrošinātu dokumentu pieņemšanu bez maksas no administratoriem juridisko personu maksātnespējas procesos.

Finansējums arhīva izdevumu segšanai tiks piešķirts transfertu veidā, pārskaitot līdzekļus no Tieslietu ministrijas budžeta apakšprogrammas 06.05.00 "Maksātnespējas procesa izmaksas" uz Kultūras ministrijas budžeta programmu 21.00.00 "Kultūras mantojums", viena uzņēmuma dokumentu pieņemšanai 100 *euro* apmērā, neatkarīgi no nododamo dokumentu skaita.

Vienlaikus, lai nodrošinātu caurskatāmību līdzekļu izmantošanā saistībā ar dokumentu pieņemšanu glabāšanā arhīvā no administratoriem juridisko personu maksātnespējas procesos bez maksas, Latvijas Nacionālajam arhīvam būs jāiesniedz MKD atskaite par procesu skaitu, kuros ir pieņemti dokumenti.

Saeimā pašlaik tiek izskatīts likumprojekts "Grozījumi Maksātnespējas likumā" (Nr. 653/Lp13).[[10]](#footnote-10) Izvērtējot situāciju un iespējamos risinājumus, tiks sniegti priekšlikumi otrajam lasījumam, nosakot tiesības administratoram maksātnespējas procesos nodot dokumentus glabāšanai valsts arhīvam bez maksas un nosakot, ka izmaksas tiek segtas no Latvijas Nacionālajam arhīvam piešķirtās URVN daļas.

**4.3. Plānotie ieņēmumi un izdevumi 2021. - 2023. gadā budžeta apakšprogrammai 06.03.00 "Maksātnespējas procesa pārvaldība"**

MKD mērķis ir nodrošināt likumīgu, efektīvu un pārskatāmu maksātnespējas procesa un TAP norises gaitu un aizsargāt kreditoru kopuma intereses parādnieka ierobežotas maksātspējas vai maksātnespējas gadījumā. MKD ir 60 amata vietas. Iestādes finansējums ir dotācija no vispārējiem ieņēmumiem un ieņēmumi no sniegtajiem maksas pakalpojumiem.

Aprēķinot ieņēmumus no sniegtajiem maksas pakalpojumiem 2021. -2023. gadā, tiek ņemti vērā sniegto maksas pakalpojumu izcenojumu grozījumi un pasākumu apmeklētāju skaita samazinājums. 2021. gadā plānoti ieņēmumi no maksas pakalpojumiem 12 894 *euro* apmērā (kvalifikācijas eksāmens 84 cilvēki \* 150 *euro* = 12 600 *euro*; amata apliecības izdošana (dublikāta izdošana) 84 cilvēki \* 3,50 *euro* = 294 *euro*). 2022. gadā plānoti ieņēmumi no maksas pakalpojumiem 21 969 *euro* apmērā (kvalifikācijas eksāmens 94 cilvēki \* 150 *euro* = 14 100 *euro*; administratora pretendenta eksāmens 40 cilvēki \* 185 *euro* = 7 400 *euro*; amata apliecības izdošana (dublikāta izdošana) 134 cilvēki \* 3,50 *euro* = 469 *euro*). 2023. gadā plānoti ieņēmumi no maksas pakalpojumiem 16 117 *euro* apmērā (kvalifikācijas eksāmens 105 cilvēki \* 150 *euro* = 15 750 *euro*; amata apliecības izdošana (dublikāta izdošana) 105 cilvēki \* 3,50 *euro* = 367 *euro*). Plānotie ieņēmumi un izdevumi budžeta apakšprogrammai 06.03.00 "Maksātnespējas procesa pārvaldība"ir atspoguļoti 18. tabulā.

18. tabula

**Plānotie ieņēmumi un izdevumi budžeta apakšprogrammai 06.03.00 "Maksātnespējas procesa pārvaldība", *euro***

|  |  |  |  |
| --- | --- | --- | --- |
|  | **2021. gads** | **2022. gads** | **2023. gads** |
| **1. Ieņēmumi kopā:** | **1 674 309** | **1 683 384** | **1 677 532** |
| * 1. Maksas pakalpojumi
 | 12 894 | 21 969 | 16 117 |
| * 1. Dotācija no vispārējiem ieņēmumiem
 | 1 661 415 | 1 661 415 | 1 661 415 |
| 1. **Izdevumi kopā:**
 | **1 675 764** | **1 683 384** | **1 677 532** |
| * 1. Atlīdzība
 | 1 413 754 | 1 418 709 | 1 414 948 |
| * 1. Preces un pakalpojumi
 | 256 060 | 258 725 | 256 634 |
| * 1. Kapitālie izdevumi
 | 5 950 | 5 950 | 5 950 |
| Iepriekšējo gadu atlikums | 1 455 | 0 | 0 |

Budžeta apakšprogrammu kopsavilkums 2021. – 2023. gadiem atspoguļots 19. tabulā.

19. tabula

|  |
| --- |
| **Budžeta apakšprogrammu kopsavilkums 2021. – 2023. gadam** |
|   | **Pamatbudžeta bāze 2021. gadam** | **izmaiņas** **(+, -)** | **Precizētais 2021. gada plāns** | **Pamatbudžeta bāze 2022. gadam** | **izmaiņas (+, -)** | **Precizētais 2022. gada plāns** | **Pamatbudžeta bāze 2023. gadam** | **izmaiņas (+, -)** | **Precizētais 2023. gada plāns** |
|
|
| 1 | 2 | 3 | 4 | 5 | 6 | 7 | 8 | 9 | 10 |
| **06.03.00 "Maksātnespējas procesa pārvaldība"** |
| **Resursi izdevumu segšanai** | **1 697 155** | **-22 846** | **1 674 309** | **1 697 155** | **-13 771** | **1 683 384** | **1 697 155** | **-19 623** | **1 677 532** |
| Ieņēmumi no maksas pakalpojumiem un citi pašu ieņēmumi – kopā, t.sk. | 35 740 | -22 846 | 12 894 | 35 740 | -13 771 | 21 969 | 35 740 | -19 623 | 16 117 |
| Dotācija no vispārējiem ieņēmumiem | 1 661 415 | 0 | 1 661 415 | 1 661 415 | 0 | 1 661 415 | 1 661 415 | 0 | 1 661 415 |
| **Izdevumi – kopā** | **1 697 155** | **-21 391** | **1 675 764** | **1 697 155** | **-13 771** | **1 683 384** | **1 697 155** | **-19 623** | **1 677 532** |
| Uzturēšanas izdevumi | 1 691 205 | -21 391 | 1 669 814 | 1 691 205 | -13 771 | 1 677 434 | 1 691 205 | -19 623 | 1 671 582 |
| Kārtējie izdevumi | 1 691 205 | -21 391 | 1 669 814 | 1 691 205 | -13 771 | 1 677 434 | 1 691 205 | -19 623 | 1 671 582 |
| Atlīdzība | 1 429 087 | -15 333 | 1 413 754 | 1 429 087 | -10 378 | 1 418 709 | 1 429 087 | -14 139 | 1 414 948 |
| Preces un pakalpojumi | 262 118 | -6 058 | 256 060 | 262 118 | -3 393 | 258 725 | 262 118 | -5 484 | 256 634 |
| Kapitālie izdevumi | 5 950 | 0 | 5 950 | 5 950 | 0 | 5 950 | 5 950 | 0 | 5 950 |
| **Finansiālā bilance** | **0** | **-1 455** | **-1 455** | **0** | **0** | **0** | **0** | **0** | **0** |
| Finansēšana | 0 | 1 455 | 1 455 | 0 | 0 | 0 | 0 | 0 | 0 |
| Naudas līdzekļi | 0 | 1 455 | 1 455 | 0 | 0 | 0 | 0 | 0 | 0 |
| Maksas pakalpojumu un citu pašu ieņēmumu naudas līdzekļu atlikumu izmaiņas palielinājums (-) vai samazinājums (+) | 0 | 1 455 | 1 455 | 0 | 0 | 0 | 0 | 0 | 0 |
| **06.04.00 "Darbinieku prasījumu garantiju fonds"** |
| **Resursi izdevumu segšanai** | **2 076 678** | **-153 226** | **1 923 452** | **2 076 678** | **-153 226** | **1 923 452** | **2 076 678** | **-153 226** | **1 923 452** |
| Ieņēmumi no URVN | 1 911 678 |   -178 226 |   1 733 452 | 1 911 678 |   -178 226 |   1 733 452 | 1 911 678 |   -178 226 |   1 733 452 |
| Atgūtie līdzekļi | 165 000 | 25 000 | 190 000 | 165 000 | 25 000 | 190 000 | 165 000 | 25 000 | 190 000 |
| **Izdevumi – kopā** | **1 947 000** | **2 050 703** | **3 997 703** | **1 947 000** | **2 050 703** | **3 997 703** | **1 947 000** | **2 050 703** | **3 997 703** |
| Uzturēšanas izdevumi | 1 947 000 | 2 050 703 | 3 997 703 | 1 947 000 | 2 050 703 | 3 997 703 | 1 947 000 | 2 050 703 | 3 997 703 |
| Kārtējie izdevumi | 829 217 | 895 336 | 1 724 553 | 829 217 | 895 336 | 1 724 553 | 829 217 | 895 336 | 1 724 553 |
| Preces un pakalpojumi | 829 217 | 895 336 | 1 724 553 | 829 217 | 895 336 | 1 724 553 | 829 217 | 895 336 | 1 724 553 |
| Subsīdijas, dotācijas un sociālie pabalsti – kopā: | 1 117 783 | 1 155 367 | 2 273 150 | 1 117 783 | 1 155 367 | 2 273 150 | 1 117 783 | 1 155 367 | 2 273 150 |
| Sociāla rakstura maksājumi, kompensācijas | 11 533 | 7 000 | 18 533 | 11 533 | 7 000 | 18 533 | 11 533 | 7 000 | 18 533 |
| Subsīdijas un dotācijas | 1 106 250 | 1 148 367 | 2 254 617 | 1 106 250 | 1 148 367 | 2 254 617 | 1 106 250 | 1 148 367 | 2 254 617 |
| **Finansiālā bilance** | **129 678** | **-2 203 929** | **-2 074 251** | **129 678** | **-2 203 929** | **-2 074 251** | **129 678** | **-2 203 929** | **-2 074 251** |
| Finansēšana | -129 678 | 2 203 929 |   2 074 251 | -129 678 |   2 203 929 |   2 074 251 | -129 678 |   2 203 929 |   2 074 251 |
| Naudas līdzekļi | -129 678 | 2 203 929 |   2 074 251 | -129 678 |   2 203 929 |   2 074 251 | -129 678 |   2 203 929 |   2 074 251 |
| Maksas pakalpojumu un citu pašu ieņēmumu naudas līdzekļu atlikumu izmaiņas palielinājums (-) vai samazinājums (+) | -164 678 | 2 203 929 |   2 039 251 | -164 678 |   2 203 929 |   2 039 251 | -164 678 |   2 203 929 |   2 039 251 |
| Maksas pakalpojumu un citu pašu ieņēmumu naudas līdzekļu atlikumu izmaiņas palielinājums (-) vai samazinājums (+) | 35 000 | 0 | 35 000 | 35 000 | 0 | 35 000 | 35 000 | 0 | 35 000 |
| **06.05.00 "Maksātnespējas procesa izmaksas"** |
| **Resursi izdevumu segšanai** | **500** | **-450** | **50** | **500** | **-450** | **50** | **500** | **-450** | **50** |
| Atgūtie līdzekļi | 500 | -450 | 50 | 500 | -450 | 50 | 500 | -450 | 50 |
| **Izdevumi – kopā** | **16 552** | **-8 020** | **8 532** | **16 552** | **-12 286** | **4 266** | **16 552** | **-12 997** | **3 555** |
| Uzturēšanas izdevumi | 16 552 | -8 020 | 8 532 | 16 552 | -12 286 | 4 266 | 16 552 | -12 997 | 3 555 |
| Subsīdijas, dotācijas un sociālie pabalsti | 16 552 | -8 020 | 8 532 | 16 552 | -12 286 | 4 266 | 16 552 | -12 997 | 3 555 |
| Subsīdijas un dotācijas | 16 552 | -8 020 | 8 532 | 16 552 | -12 286 | 4 266 | 16 552 | -12 997 | 3 555 |
| Uzturēšanas izdevumu transferts | 0 | 0 | 0 | 0 | 0 | 0 | 0 | 0 | 0 |
| **Finansiālā bilance** | **-16 052** | **7 570** | **-8 482** | **-16 052** | **11 836** | **-4 216** | **-16 052** | **12 547** | **-3 505** |
| Finansēšana | 16 052 | -7 570 | 8 482 | 16 052 | -11 836 | 4 216 | 16 052 | -12 547 | 3 505 |
| Naudas līdzekļi | 16 052 | -7 570 | 8 482 | 16 052 | -11 836 | 4 216 | 16 052 | -12 547 | 3 505 |
| Maksas pakalpojumu un citu pašu ieņēmumu naudas līdzekļu atlikumu izmaiņas palielinājums (-) vai samazinājums (+) | 16 052 | -7 570 | 8 482 | 16 052 | -11 836 | 4 216 | 16 052 | -12 547 | 3 505 |

**Turpmākā rīcība**

1. Ņemot vērā informatīvajā ziņojumā norādīto, URVN 2021. – 2023. gadā ir nosakāma 0,36 *euro* mēnesī, ko aprēķina par katru darbinieku, ar kuru nodibinātas darba tiesiskās attiecības, izvērtējot atlikuma uzkrājuma un izmaksājamo summu apmēru un nepieciešamības gadījumā pārskatot URVN apmēru atbilstoši esošajai situācijai.

2. Ņemot vērā veiktos aprēķinus par optimāli nepieciešamo līdzekļu apmēru krīzes situācijai, ja iestātos 2008. gada apmēra krīze, uzturēt vismaz turmākos trīs gadus DPGF atlikumā ne mazāk kā 5 092 653 *euro* uzkrājumu.

3. Lai nodrošinātu atlikuma uzkrājuma veidošanos, 2021.-2023. gadā visus URVN ieņēmumus, kas iekasēti vairāk par plānoto, gada beigās jāturpina ieskaitīt DPGF kontā.

4. Ņemot vērā šajā informatīvajā ziņojumā norādīto, budžeta apakšprogrammas 06.05.00 "Maksātnespējas procesa izmaksas" pasākumu īstenošanas nodrošināšanai laika posmā no 2021. līdz 2023. gadam tiek izmantoti finanšu līdzekļi no iepriekšējo gadu atlikuma.

5. Pēc attiecīgu grozījumu izdarīšanas Maksātnespējas likumā, lai nodrošinātu ar dokumentu nodošanu glabāšanai valsts arhīvam saistīto izmaksu segšanu, Tieslietu ministrija iesniegs priekšlikumus finansējuma pārdalei Latvijas Nacionālajam arhīvam no budžeta apakšprogrammas 06.05.00 "Maksātnespējas procesa izmaksas", lai nodrošinātu dokumentu pieņemšanu bez maksas no administratoriem juridisko personu maksātnespējas procesos.

6. Lai nodrošinātu līdzekļu izmantošanas caurskatāmību, Latvijas Nacionālajam arhīvam, sākot ar 2022. gada 31. janvāri un turpmāk katru gadu attiecīgajā datumā, jāiesniedz MKD atskaite par procesu skaitu, kuros ir pieņemti dokumenti, un, ja novirzītā summa ir lielāka par plānoto procesu skaitu, tad neiztērētais finansējums paliek kā avansa maksājums nākamajam gadam.

7. Pamatojoties uz iepriekš minēto, jāprecizē Tieslietu ministrijas bāzes izdevumi 2021.- 2023. gadam budžeta apakšprogrammā 06.04.00 "Darbinieku prasījumu garantiju fonds", 06.05.00 "Maksātnespējas procesa izmaksas" un 06.03.00 "Maksātnespējas procesu pārvaldība" atbilstoši šā informatīvā ziņojuma 19. tabulā "Budžeta apakšprogrammu kopsavilkums 2021. – 2023. gadiem" norādītajam.

Saistībā ar iepriekšminētajiem punktiem ir sagatavots un informatīvajam ziņojumam pievienots Ministru kabineta sēdes protokollēmuma projekts.

Ministru prezidenta biedrs,

tieslietu ministrs Jānis Bordāns

Priednieks 67099106

normunds.priednieks@mkd.gov.lv

Grandsberga 67099153

ilze.grandsberga@mkd.gov.lv

1. Ministru kabineta 2016. gada 20. decembra noteikumi Nr. 836 "Noteikumi par uzņēmējdarbības riska valsts nodevu 2017. gadā". Skatīt: <https://likumi.lv/ta/id/287608-noteikumi-par-uznemejdarbibas-riska-valsts-nodevu-2017-gada> [↑](#footnote-ref-1)
2. Ministru kabineta 2017. gada 19. decembra noteikumi Nr. 772 "Noteikumi par uzņēmējdarbības riska valsts nodevu 2018. gadā". Skatīt: <https://likumi.lv/ta/id/296021-noteikumi-par-uznemejdarbibas-riska-valsts-nodevu-2018-gada> [↑](#footnote-ref-2)
3. Ministru kabineta 2018. gada 13. novembra noteikumi Nr. 694 "Noteikumi par uzņēmējdarbības riska valsts nodevu 2019. gadā". Skatīt: <https://likumi.lv/ta/id/303057-noteikumi-par-uznemejdarbibas-riska-valsts-nodevu-2019-gada> [↑](#footnote-ref-3)
4. Informatīvais ziņojums par darba tirgus vidēja un ilgtermiņa prognozēm (2020. gads). Skatīt: <https://www.em.gov.lv/files/tautsaimniecibas_attistiba/dsp/EMzino_03062020-ar-pielikumiem.pdf> [↑](#footnote-ref-4)
5. Saīsinājums noteikts, ievērojot, ka minētajam likumam ar 2019. gada 13. jūnija grozījumiem mainīts tā nosaukums uz "Noziedzīgi iegūtu līdzekļu legalizācijas un terorisma un proliferācijas finansēšanas novēršanas likums". [↑](#footnote-ref-5)
6. Grozījumi Noziedzīgi iegūtu līdzekļu legalizācijas un terorisma finansēšanas novēršanas likumā. Pieejams: <https://www.vestnesis.lv/op/2019/129.7> [↑](#footnote-ref-6)
7. Ministru kabineta 2020. gada 26. marta noteikumi Nr. 165 "Noteikumi par Covid-19 izraisītās krīzes skartiem darba devējiem, kuri kvalificējas dīkstāves pabalstam un nokavēto nodokļu maksājumu samaksas sadalei termiņos vai atlikšanai uz laiku līdz trim gadiem". Pieejams: <https://likumi.lv/ta/id/313514-noteikumi-par-covid-19-izraisitas-krizes-skartiem-darba-devejiem-kuri-kvalificejas-dikstaves-pabalstam-un-nokaveto-nodoklu> [↑](#footnote-ref-7)
8. Piemēram, SIA "Ogres Televīzija" maksātnespējas procesā valsts arhīvs bija aicinājis administratoru nodot glabāšanai valsts arhīvam saimnieciskās darbības rezultātā vairāku gadu garumā sagatavotos audiovizuālos materiālus, kas atbilstoši provizoriskajam aprēķinam sastādīja vairāk nekā tūkstoti *euro*, ņemot vērā to, ka administratore pati veica sagatavošanas darbus ierakstu nodošanai arhīvam – iepirkusi datu nesējus un ar pārinieka pārstāvja palīdzību veica audiovizuālo materiālu ierakstīšanu. Tāpat dokumentu nodošanas izmaksas VSIA "Vides projekti" maksātnespējas procesā kopumā sastādīja ar 3000 *euro*. [↑](#footnote-ref-8)
9. Ministru kabineta 2012. gada 6. novembra noteikumu Nr. 749 "Kārtība, kādā nodod dokumentus pastāvīgā valsts glabāšanā Latvijas Nacionālajā arhīvā" 15. punkts noteic, ja valsts glabāšanā arhīvā nododamie dokumenti nav sakārtoti un aprakstīti atbilstoši arhīvu jomu reglamentējošo normatīvo aktu prasībām, attiecīgā institūcija vai privātpersona sedz izdevumus par pastāvīgā valsts glabāšanā nododamo dokumentu sakārtošanu un aprakstīšanu. [↑](#footnote-ref-9)
10. [https://titania.saeima.lv/LIVS13/SaeimaLIVS13.nsf/webAll?SearchView&Query=([Title]=\*maks%C4%81tnesp%C4%93jas\*)&SearchMax=0&SearchOrder=4](https://titania.saeima.lv/LIVS13/SaeimaLIVS13.nsf/webAll?SearchView&Query=(%5bTitle%5d=*maks%C4%81tnesp%C4%93jas*)&SearchMax=0&SearchOrder=4) [aplūkots 260620] [↑](#footnote-ref-10)